**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL AUTOMOBILIAMS STATYTI REZERVUOJAMŲ VIETŲ NUSTATYMO, JŲ ĮRENGIMO IR VIETINĖS RINKLIAVOS UŽ NAUDOJIMĄSI REZERVUOTOMIS VIETOMIS**

**AUTOMOBILIAMS STATYTI NUOSTATŲ PATVIRTINIMO**

2024 m. balandžio 25 d. Nr. T1-

Plungė

Vadovaudamasi Lietuvos Respublikos vietos savivaldos įstatymo 15 straipsnio 2 dalies 19 punktu ir Lietuvos Respublikos rinkliavų įstatymo 11 straipsnio 1 dalies 6 punktu, Plungės rajono savivaldybės taryba nusprendžia:

1. Patvirtinti Automobiliams statyti rezervuojamų vietų nustatymo, jų įrengimo ir vietinės rinkliavos už naudojimąsi rezervuotomis vietomis automobiliams statyti nuostatus (pridedama).

2. Paskelbti šį sprendimą Teisės aktų registre ir Savivaldybės interneto svetainėje [www.plunge.lt](http://www.plunge.lt).

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras

SUDERINTA:

Savivaldybės meras Audrius Klišonis

Administracijos direktorius Dalius Pečiulis

Administracijos direktoriaus pavaduotoja Jovita Šumskienė

Savivaldybės tarybos posėdžių sekretorė Irmantė Kurmienė

Teisės, personalo ir civilinės metrikacijos skyriaus vedėjo patarėja Donata Norvaišienė

Bendrųjų reikalų skyriaus kalbos tvarkytoja Simona Grigalauskaitė

Sprendimą rengė Darbo grupės, sudarytos Savivaldybės administracijos direktoriaus: 2023 m. spalio 26 d. įsakymu Nr. DE-668 ,,Dėl darbo grupės sudarymo“ ir 2024 m. vasario 1 d. įsakymu Nr. DE-71 ,,Dėl darbo grupės sudarymo“

PATVIRTINTA

Plungės rajono savivaldybės tarybos 2024 m. balandžio 25 d.

sprendimu Nr. T1-

**AUTOMOBILIAMS STATYTI REZERVUOJAMŲ VIETŲ NUSTATYMO, JŲ ĮRENGIMO IR VIETINĖS RINKLIAVOS UŽ NAUDOJIMĄSI REZERVUOTOMIS VIETOMIS**

**AUTOMOBILIAMS STATYTI NUOSTATAI**

**I SKYRIUS**

**BENDROSIOS NUOSTATOS**

1. Automobiliams statyti rezervuojamų vietų nustatymo, jų įrengimo ir vietinės rinkliavos už naudojimąsi rezervuotomis vietomis automobiliams statyti (toliau – rinkliava) nuostatai (toliau – Nuostatai) reglamentuoja automobiliams statyti rezervuojamų vietų nustatymo, įrengimo tvarką ir vietinę rinkliavą už specialių leidimų, suteikiančių teisę transporto priemonėms stovėti kelio ženklo Nr. 531 „Rezervuota stovėjimo vieta“ (toliau – rezervuota stovėjimo vieta) galiojimo zonoje išdavimą, rinkliavos už šią paslaugą mokėjimo tvarką.
2. Nuostatuose automobilių statyti rezervuojamų vietų nustatymo, jų įrengimo bei rinkliavos mokėjimo tvarka siekiama pagerinti visuomeninių objektų, įstaigų ir įmonių, esančių Plungės rajono savivaldybėje, pasiekiamumą, aplinkos ekologinę būklę ir automobilių transporto eismo sąlygas.
3. Surinktos rinkliavos lėšos įskaitomos į Plungės rajono savivaldybės biudžetą.
4. Vietinę rinkliavą renka, administruoja ir rezervuotos automobilių stovėjimo vietos priežiūrą (sniego valymas, ženklo statymas, jo priežiūra ir t. t.) atlieka Plungės rajono savivaldybės administracijos atitinkamos teritorijos seniūnija (toliau – Seniūnija). Seniūnija (esant poreikiui) teikia stovėjimo vietų užimtumo duomenis ir siūlymus Plungės rajono savivaldybės (toliau – Savivaldybė) administracijai dėl vietinės rinkliavos dydžių koregavimo, taip pat atlieka kitas Savivaldybės administracijos pavestas funkcijas ir užduotis.
5. Nuostatus tvirtina, keičia, papildo, pripažįsta negaliojančiais Savivaldybės taryba (toliau – Taryba).
6. Nuostatuose vartojamos sąvokos:
   1. asmuo – fizinis arba juridinis asmuo, kuris vykdo ekonominės veiklos rūšių klasifikatoriuje nustatytą bet kokią veiklą, ją įregistravęs teisės aktų nustatyta tvarka;
   2. leidimas – leidimas statyti transporto priemones stovėti nurodytoje vietoje;
   3. rezervuota stovėjimo vieta – vieta, kurioje transporto priemonėms leidžiama stovėti tik su specialiaisiais leidimais;
   4. kitos sąvokos atitinka Lietuvos Respublikos teisės aktuose pateiktas sąvokas.

**II SKYRIUS**

**RINKLIAVOS MOKĖTOJAI IR MOKĖJIMO TVARKA**

1. Rinkliavos mokėtojai yra asmenys, kurie naudojasi Plungės rajono savivaldybės nuosavybės teise ar kita valdymo forma valdomoje kelių, gatvių ir viešojo naudojimosi aikštelių teritorijoje esančiomis rezervuotomis vietomis automobiliams statyti.
2. Rinkliava netaikoma:
   1. pastatytoms priešgaisrinės apsaugos, policijos, medicinos pagalbos ir kitų specialiųjų tarnybų transporto priemonėms, pažymėtoms skiriamaisiais ženklais ir specialiaisiais šviesos ar garso signalais bei atliekančioms savo tarnybines funkcijas;
   2. kitų avarinių, gatves tiesiančių, remontuojančių ir prižiūrinčių tarnybų transporto priemonių valdytojams, atvykusiems likviduoti avarijų.
3. Nustatyto dydžio rinkliava mokama bankuose arba per internetinę banko klientų aptarnavimo sistemą į Savivaldybės administracijos atitinkamos seniūnijos nurodytą sąskaitą.
4. Rinkliava mokama už išduotą specialųjį leidimą rezervuotai vietai automobiliams stovėti.
5. Už rezervuotą stovėjimo vietą vietinė rinkliava turi būti sumokėta iki leidimo išdavimo. Nesumokėjus vietinės rinkliavos, leidimas neišduodamas.
6. Sumokėta vietinė rinkliava nesuteikia teisės statyti automobilį draudžiamųjų kelio ženklų galiojimo zonoje ar kitaip nesilaikyti Kelių eismo taisyklių.
7. Asmenų su negalia automobilių statymo kortelė nesuteikia teisės statyti automobilį rezervuotose automobilių stovėjimo vietose.

**III SKYRIUS**

**RINKLIAVOS DYDŽIAI**

1. Rinkliavos dydis nustatomas už naudojimąsi viena rezervuota stovėjimo vieta (toliau – automobilio stovėjimas).
2. Rinkliavos dydis automobilio stovėjimui už rezervuotą vieną vietą taikomas pagal teritoriją, kuri nustatoma vadovaujantis Plungės miesto centrinės dalies sutvarkymo specialiuoju planu (2 priedas):
   1. istorinėje miesto dalyje:
      1. vienam mėnesiui – 40,00 Eur;
      2. vieneriems metams – 400,00 Eur.
   2. centrinėje miesto dalyje:
      1. vienam mėnesiui – 30,00 Eur;
      2. vieneriems metams – 300,00 Eur.
   3. kitoje Plungės miesto ir rajono teritorijoje:
      1. vienam mėnesiui – 25,00 Eur;
      2. vieneriems metams – 250,00 Eur.

**IV SKYRIUS**

**AUTOMOBILIŲ stovėjimo vietų rezervavimas**

1. Automobilių stovėjimo vietos rezervuojamos asmens prašymu, kai automobilių stovėjimo vietos atitinka šiuos kriterijus:
   1. automobilių stovėjimo vietose turi būti įrengtas vertikalusis ir horizontalusis ženklinimas;
   2. automobilių stovėjimo vietose galima rezervuoti ne daugiau kaip 20 proc. esamų vietų, bet ne mažiau kaip vieną vietą;
   3. turi būti ne mažiau kaip dvi automobilių stovėjimo vietos.
2. Veiksmų automobilių stovėjimo vietai rezervuoti eiliškumas:
   1. asmenys, norintys rezervuoti automobilių stovėjimo vietas (toliau – rezervuotojas), pateikia laisvos formos rašytinį prašymą tai Seniūnijai, kurios teritorijoje yra norima rezervuoti automobilio stovėjimo vietą ir kuri priima sprendimą dėl teisės suteikimo rezervuoti automobilių stovėjimo vietą rezervuotojui. Prašyme nurodo savo rekvizitus, pavadinimą, rezervuojamų stovėjimo vietų skaičių ir kuriam laikotarpiui norima rezervuoti nurodytą vietą. Su prašymu pateikiama pageidaujamų rezervuoti vietų išdėstymo schema, kurioje nurodytos savo teritorijos ir pastatų ribos stovėjimo vietų atžvilgiu, koordinatės ir/ar adresas, esantis arčiausiai, norimos rezervuoti automobilių stovėjimo vietos;
   2. Seniūnija per 5 (penkias) darbo dienas nuo prašymo raštu gavimo dienos išnagrinėja gautą prašymą ir priima sprendimą. Priėmus sprendimą išduoti asmeniui leidimą per 2 (dvi) darbo dienas apie priimtą sprendimą, nuo tokio sprendimo priėmimo dienos, informuoja rezervuotoją ir nustato per 10 (dešimt) kalendorinių dienų, nuo sprendimo pranešimo gavimo dienos, sumokėti rinkliavos mokestį už leidimo išdavimą ir pateikti mokėjimą patvirtinantį dokumentą Seniūnijai. Jei per nustatytą terminą mokestis nesumokamas, leidimas nėra išduodamas, o rezervavimo teisės suteikimas šiam asmeniui laikomas negaliojančiu.
3. Rezervavimo ženklų įrengimą organizuoja atitinkamos teritorijos Seniūnija, Savivaldybės biudžeto lėšomis.
4. Automobilių stovėjimo vietos rezervavimo sąlygos:
   1. leidimas išduodamas ne trumpesniam nei pusės metų laikotarpiui.
   2. vienai rezervuotai stovėjimo vietai, tam pačiam asmeniui, suteikiami ne daugiau kaip 2 (du) leidimai;
   3. leidimo pirmoje pusėje nurodoma: leidimo numeris, rezervuotos vietos koordinatės ir/ar adresas, rezervuojamos vietos numeris, leidimo galiojimo terminas ir asmens, išdavusio bei pasirašiusio leidimą, duomenys (1 priedas);
   4. leidimą, suteikiantį teisę statyti automobilį rezervuotoje stovėjimo vietoje, leidime nurodytu adresu ir rezervuojamos vietos numeriu, asmuo privalo pritvirtinti (užklijuoti) ant priekinio stiklo keleivio pusėje vidinėje apatinėje dalyje iš lauko gerai matomoje vietoje taip, kad ant leidimo išspausdinta informacija būtų gerai įskaitoma iš lauko;
   5. išduotas leidimas suteikia teisę statyti automobilį tik leidime nurodytoje vietoje ir tik tam laikotarpiui, kuris nurodytas leidime;
   6. jei atsiranda daugiau asmenų, pageidaujančių rezervuoti kitam asmeniui rezervuotą automobilių stovėjimo vietą ir šalia negalima rezervuoti daugiau automobilių stovėjimo vietų, sudaroma eilė (eiliškumas sudaromas pagal prašymo pateikimo datą ir laiką). Dabartiniam rezervuotos automobilių stovėjimo vietos naudotojui, atsisakius šios vietos ar panaikinus jam rezervavimo teisę, teisė rezervuoti šią vietą suteikiama pirmajam eilėje esančiam asmeniui, išskyrus atvejus, jei nusprendžiama šią automobilių stovėjimo vietą naudoti kitais tikslais, nurodytais šių nuostatų 20.3 papunktyje, nei rezervavimas.
5. Rezervavimo teisė gali būti panaikinama/sustabdoma/apribojama/pratęsiama šiais atvejais:
   1. priėmus sprendimą panaikinti rezervavimo teisę, kai rezervuotojas laiku nesumoka nustatyto rinkliavos mokesčio;
   2. jei rezervuotojas savo iniciatyva nori nutraukti rezervavimo teisę ir Seniūnijai ne vėliau kaip prieš 30 (trisdešimt) kalendorinių dienų iki nutraukimo dienos apie tai pateikia raštišką pranešimą;
   3. rezervavimo teisė gali būti laikinai sustabdoma/apribojama, jei šių vietų laikinai reikia Savivaldybės reikmėms (kultūrinių renginių, kelio, šaligatvio remonto darbų ar kitais, Administracijos direktoriaus priimtu sprendimu, nustatytais atvejais). Apie priimtą sprendimą, sustabdyti/apriboti rezervavimui suteiktą teisę (pakeisti/nustatyti rezervuotų automobilių stovėjimo vietų galiojimo laiką, jei pakeitimas atliekamas ne rezervuotojo prašymu, laikinai uždrausti statyti automobilius rezervuotoje vietoje ir t. t.), rezervuotojas informuojamas prieš 10 (dešimt) kalendorinių dienų iki pakeitimo įsigaliojimo dienos. Jeigu šiame nuostatų papunktyje nurodytais pagrindais rezervavimo teisė laikinai sustabdoma/apribojama ilgiau nei 5 (penkioms) darbo dienoms, rezervuotojui leidimo galiojimo laikas pratęsiamas tokiam laikotarpiui (skaičiuojant dienomis), kuriam viso buvo sustabdyta/apribota teisė statyti automobilį rezervuotoje vietoje;
   4. asmuo, ne vėliau kaip 15 (penkiolika) kalendorinių dienų iki galiojančio leidimo pasibaigimo dienos, gali pateikti Seniūnijai raštišką prašymą pratęsti galiojantį leidimą, prašyme nurodant 17.1 papunktyje nurodytą informaciją. Asmuo, turintis galiojantį leidimą, pateikęs prašymą Seniūnijai pratęsti galiojantį leidimą, prieš kitus, eilėje stovinčius asmenis, turi pirmumo teisę į tos vietos leidimo pratęsimą.

**V SKYRIUS**

**RINKLIAVOS GRĄŽINIMO, LENGVATŲ TAIKYMO TVARKA**

1. Rinkliava grąžinama:
   1. kai sumokėta daugiau, negu nustatyta rinkliavos nuostatuose;
   2. jeigu paslauga nesuteikta;
   3. jeigu paslauga suteikta, bet pažeidžiant Nuostatuose nustatytus šios paslaugos kokybės reikalavimus ir (ar) teikimo sąlygas.
2. Rinkliavos mokėtojas Seniūnijai pateikia motyvuotą raštišką prašymą dėl rinkliavos grąžinimo kartu su prašyme nurodytais faktus pagrindžiančiais dokumentais.
3. Seniūnija per 20 (dvidešimt) darbo dienų nuo prašymo gavimo dienos išnagrinėja prašymą ir grąžina sumokėtą rinkliavą ar jos dalį (už likusius nepanaudotus mėnesius) rinkliavos mokėtojui arba motyvuotai jam atsako, dėl kokių priežasčių sumokėta rinkliava nebus grąžinta (t. y. kai prašoma rinkliavą gražinti už praėjusį laikotarpį ir kitais atvejais). Rinkliavos mokėtojui už mėnesio, kurį buvo pateiktas prašymas, likusias nepanaudotas dienas iki to mėnesio pabaigos, sumokėta rinkliava negrąžinama.
4. Rinkliava, paimta pažeidžiant šiuos Nuostatus arba permokėta rinkliava per 20 (dvidešimt) darbo dienų nuo sprendimo priėmimo dienos grąžinama rinkliavos mokėtojui į prašyme nurodytą banko sąskaitą.
5. Lengvata rinkliavai už automobilių stovėjimo vietos rezervaciją nėra taikoma.

**VI SKYRIUS**

**BAIGIAMOSIOS NUOSTATOS**


1. Rinkliavos rinkimą kontroliuoja Savivaldybės kontrolės ir audito tarnyba.
2. Vietinės rinkliavos administravimo veiksmai, neaprašyti nuostatuose, atliekami vadovaujantis Lietuvos Respublikos įstatymais ir kitais vietinių rinkliavų administravimo tvarką reglamentuojančiais teisės aktais.
3. Rezervuota stovėjimo vieta įrengiama ir naudojama vadovaujantis Lietuvos Respublikos Vyriausybės 2002 m. gruodžio 11 d. nutarimu Nr. 1950 patvirtintomis Kelių eismo taisyklėmis, Lietuvos Respublikos susisiekimo ministro 2012 m. sausio 31 d. įsakymu Nr. 3-83 patvirtintomis Kelio ženklų įrengimo ir vertikaliojo ženklinimo taisyklėmis ir patvirtintais teritorijų planavimo dokumentais.
4. Asmenys, tarp jų ir kiti eisme dalyvaujantys dalyviai, pažeidę šiuos Nuostatus, atsako įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_

Automobiliams statyti rezervuojamų vietų nustatymo, jų įrengimo ir vietinės rinkliavos už naudojimąsi rezervuotomis vietomis automobiliams statyti nuostatų

1 priedas

|  |
| --- |
| LEIDIMAS NR.\_\_\_\_\_\_\_\_  iliustracija    **TRANSPORTO PRIEMONEI STOVĖTI REZERVUOTOJE VIETOJE**  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (stovėjimo vietos Nr., koordinatės ir/ar adresas)  Galioja iki \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  Leidimą išdavė \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (pareigos, vardas ir pavardė)  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (parašas)  A. V. |



**DARBO GRUPĖ**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

|  |
| --- |
| **„DĖL AUTOMOBILIAMS STATYTI REZERVUOJAMŲ VIETŲ NUSTATYMO, JŲ ĮRENGIMO IR VIETINĖS RINKLIAVOS UŽ NAUDOJIMĄSI REZERVUOTOMIS VIETOMIS AUTOMOBILIAMS STATYTI NUOSTATŲ PATVIRTINIMO“** |
| 2024 m. balandžio 4 d.  Plungė |

1. **Parengto sprendimo projekto tikslai, uždaviniai.** Parengto Savivaldybės tarybos sprendimo projekto esmė – nustatyti kriterijus, pagal kuriuos bus nustatomos rezervuojamos automobilių stovėjimo vietos, patvirtinti Vietinę rinkliavą už rezervuotų vietų automobiliams statyti naudojimąsi ir nustatyti Vietinės rinkliavos už specialių leidimų, suteikiančių teisę transporto priemonėms stovėti kelio ženklo Nr. 531 „Rezervuota stovėjimo vieta“ galiojimo zonoje išdavimo bei rinkliavos už šią paslaugą mokėjimo tvarką.

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.** Esant verslo subjektų poreikiui (rezervuoti automobilio stovėjimo vietą), būtina nustatyti tokią vietinę rinkliavą, nes iki šiol Plungės rajono savivaldybėje tokia rinkliava nebuvo nustatyta. Sukuriamas naujas teisės aktas.

**3. Kodėl būtina priimti sprendimą, kokių pozityvių rezultatų laukiama.** Rinkliava siekiama pagerinti visuomeninių objektų, įstaigų ir įmonių, esančių Plungės rajono savivaldybėje, pasiekiamumą, aplinkos ekologinę būklę ir automobilių transporto eismo sąlygas.

**4. Lėšų poreikis ir finansavimo šaltiniai.** Šiam sprendimo projektui įgyvendinti lėšų nereikės.

**5. Pateikti kitus sprendimui priimti reikalingus pagrindimus, skaičiavimus ar paaiškinimus.** Nėra.

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.** Nėra.

**7. Sprendimo projekto antikorupcinis vertinimas.** Vertinimas atliekamas vadovaujantis Lietuvos Respublikos korupcijos prevencijos įstatymo 8 straipsnio 1 dalies 1 punktu. Pažyma pridedama.

**8. Nurodyti, kieno iniciatyva sprendimo projektas yra parengtas.** Darbo grupės iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.** Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** Plungėsrajono savivaldybės administracijos seniūnijoms.

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.). Nėra.

**12. Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *Nenumatomas* | *Nenumatomas* |
| *Finansams* | *Bus surinkta daugiau lėšų į Savivaldybės biudžetą* | *Nenumatomas* |
| *Socialinei aplinkai* |  |  |
| *Viešajam administravimui* | *Nenumatomas* | *Nenumatomas* |
| *Teisinei sistemai* | *Nenumatomas* | *Nenumatomas* |
| *Kriminogeninei situacijai* | *Nenumatomas* | *Nenumatomas* |
| *Aplinkai* | *Nenumatomas* | *Nenumatomas* |
| *Administracinei naštai* | *Nenumatomas* |  |
| *Regiono plėtrai* |  |  |
| *Kitoms sritims, asmenims ar jų grupėms* | *Nenumatomas* | *Nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėjai:

Teisės, personalo ir civilinės metrikacijos skyriaus patarėja,

Darbo grupės vadovė Donata Norvaišienė

Architektūros ir teritorijų planavimo skyriaus vedėjo pavaduotoja,

Darbo grupės vadovė Kristina Petrulevičienė